《送碧梧入府》
宋代·许月卿

人劝公入相，我劝公早归。
今以副枢入，好以元枢回。
易为六经宗，学易贵知时。
时止则时行，时义大矣哉。
故尝论今日，两语见称奇。
但且为执政，宰相未可为。
若为伴食相，何如酒一杯。
曾以语裕翁，裕翁为一咍。
英雄见略同，明公试思之。
文正为清献，何曾美鼎梅。
史册香万古，日月名长在。
时止时则行，宰相须时来。
时来然后相，当传忠定衣。
官职难名节，愿公玉无疵。
壮节题初节，愿公玉无灰。
耐久老柱石，身佩国安危。
五福一曰寿，寿国身之枢。
请君看老子，寡慾身寿眉。
心清万里明，可杜倖时窥。
寡慾善养心，轩鉴照魅魑。
岁晚成二老，种蠡相埙篪。
坐令四太平，太宗先光辉。

作者简介：（1216—1285）徽州婺源人，字太空，后改字宋士，号泉田子，人称山屋先生。理宗淳祐四年进士。授濠州司户参军。历本州及临安府学教授，屡疏斥丁大全等奸邪，出干办江西提举常平事。贾似道当政，召试馆职，以言不合罢归，遂闭门著书。宋亡，深居不出。谢枋得甚为推崇。有《先天集》、《百官箴》等。